b'\n_START_ARTICLE_\nPlug\n_START_PARAGRAPH_\nPlug je orodje, ki se uporablja pri poljedelstvu za pripravo prsti za sejanje ali sajenje kulturnih rastlin. Njegov namen je obra\xc4\x8danje zgornje plasti zemlje, kar premakne hranilne snovi v njej bli\xc5\xbee povr\xc5\xa1ini in plevel ter ostanke prej\xc5\xa1nje \xc5\xbeetve pod zemljo, kjer razpadejo. Hkrati pripomore tudi k prezra\xc4\x8devanju prsti._NEWLINE_Iznajdba pluga je ena od najpomembnej\xc5\xa1ih iznajdb v zgodovini \xc4\x8dlove\xc5\xa1tva, tesno povezana z udoma\xc4\x8ditvijo prvih vle\xc4\x8dnih \xc5\xbeivali (konkretneje goveda), kar je omogo\xc4\x8dilo bistveno ve\xc4\x8dji pridelek in s tem razvoj prvih civilizacij. Doma\xc4\x8de \xc5\xbeivali, kot so voli in konji, se ponekod v ta namen uporabljajo \xc5\xa1e danes._NEWLINE_V industrializiranih delih sveta pluge vle\xc4\x8dejo stroji. Prvi taki stroji so bili traktorji na parni pogon, kasneje pa taki z motorjem z notranjim zgorevanjem.'